polyglot-tagger/wikipedia-language-snippets-filtered huggingface dataset:
གངས་རྒོད་སྤྲོ་སྐྱིད་གླིང་ནི་བོད་རིགས་སློབ་མ་འགས་སྒྲིག་འཛུགས་བྱས་པའི་ཚོང་ལས་མ་ཡིན་པའི་སྤྱི་འདུས་རང་བཞིན་གྱི་ཀུན་ཕན་ཚོགས་པ་ཞིག་རེད། མིག་སྔར། སྒྲིག་འཛུགས་ཀྱི་འོག་ཏུ། བོད་ཡིག་དྲི་བ་ཀུན་འདུས་དང་། རང་འདུན་ཚོགས་པ། གངས་ལྗོངས་མཐོ་སློབ་ལྷན་ཚོགས་སོགས་ཡོད། ཚོགས་མི་དངོས་དང་། རང་འདུན་པ་ཚང་མ་བསྡོམས་པའི་མི་གྲངས་བརྒྱ་ལྷག་ཡོད་རེད། དེ་དག་གིས་བོད་ཀྱི་མཐའ་མཚམས་ས་ཁུལ་གྱི་ཞིང་འབྲོག་མང་ཚོགས་ལ་ཞབས་འདེགས་ཞུ་གིན་ཡོད་རེད།
གངས་རྒོད་སྤྲོ་སྐྱིད་གླིང་དེ་སྤྱི་ལོ་༢༠༡༣ལོའི་ཟླ་༡༠པར་བཙུགས་པ་དང་། བོད་ཀྱི་རིག་གནས་ཀྱི་ཤེས་བྱ་ཆུང་ཙག་འགའ་མཉམ་སྤྱོད་དང་། བོད་སྐད་ལ་དད་པའི་མི་ཚོགས་ལ་སྟབས་བདེ་བསྐྲུན་གནང་མཛད་ཀྱིན་པའི་བོད་པའི་རིག་གནས་ཀྱི་སྦྱང་སྟེགས་ལྟ་བུ་ཞིག་ཡིན་ཞིང་། མི་མང་པོས་བོད་ཀྱི་རིག་གནས་ལ་དོ་སྣང་ཡང་སླེབས་སུ་བཅུག་པ་རེད།
སྤྱི་ལོ་༢༠༡༥ལོའི་ཟླ་༡པོར་ཤར་གཏོང་བྱས། བོད་ཡིག་བརྡ་འཕྲིན་ལག་གིས་ལག་རྩལ་མཁོ་སྟོན་གནང་ཞིང་། གངས་རྒོད་སྤྲོ་སྐྱིད་གླིང་གིས་ཕྱི་ཕྱོགས་སུ་སྤེལ། མིག་སྔའི་བོད་ཀྱི་དྲི་བའི་རྣམ་པའི་ཐོག་ཀྱི་དྲ་ཚིགས་ཤིག་རེད། ཐེང་ཤུན་དང་བོད་ཡིག་བརྡ་འཕྲིན་ལག་རྩལ་དྲ་བ་རུ་དྲ་མིང་ཐོ་འགོད་བྱས་ཤིིང་། པེ་ཅིན་དུ་དྲ་ཚིགས་གཉེར་བའི་ཆོག་མཆན་ཡི་གེ་ཡང་ལེན་གནང་པ་རེད། གཞན་ད་དུང་ཐུ་བྷོད་དྲི་བ་ཀུན་འདུས་ཞེས་པའི་དྲ་ཚིགས་ཤིག་ཀྱང་ཡོད་རེད། བྱེད་ནུས་ཕེལ་ཆེར་གངས་རྒོད་དྲི་བ་ཀུན་འདུས་དང་གཅིག་པ་རེད།
གངས་རྒོད་སྤྲོ་སྐྱིད་གླིང་གི་མཚོན་རྟགས་ལས་སྒོར་དབྱིབས་ཀྱིས་ལེགས་སྒྲུབ་མཚོན་ཞིང་། བྱ་རྒོད་ལྡིང་འཁོར་གྱིས་ཕུགས་བསམ་ལ་སྙེགས་པའི་རྣམ་པ་དང་། འགྲན་ཕོད། ཐོད་བརྒལ་སོགས་མཚོན། སྒང་འོག་གི་ཟུང་ངེར་འཁོད་པའི་རྒྱ་བོད་ཡིག་རིགས་གཉིས་ཀྱིས་རྒྱལ་ཡོངས་མི་རིགས་ཀྱི་མཐུན་སྒྲིལ་མཚོན། གཡས་གཡོན་གྱི་ཚེག་གཉིས་ཀྱིས་སྙོམས་ཆ་མཚོན་པ་ལ། དགའ་སྐྱོའི་གནས་ཚུལ་གང་འཕྲད་ནའང་སེམས་ལ་སྙོམས་ཆ་དགོས་པར་བཤད། གཟུགས་ཤེས་ཀྱི་བཏང་སྙོམས་དེ་ཡང་བྱ་གཞག་ལེགས་སྒྲུབ་ཀྱི་གནད་འགག་ལྟ་བུ་ཡིན་པའང་བཤད།
རྒྱ་གར་འཕགས་པའི་ཡུལ་དུ་ཉི་གྲགས་དགོན་ནམ་སྔ་འགྱུར་ཟབ་གསང་ཆོས་འཁོར་གླིང་རྟེན་དང་བརྟེན་པར་བཅས་པའི་ལོ་རྒྱུས་མདོ་ཙམ་བཀོད་པ་བཞུགས་སོ། །
གཅེན་དཔལ་ལྡེའུའི་རྒྱུད་སྔོན་པོ་ཚོན་པོར་ཐུག་སྟེ་ཁབ་གུང་ཐང་པ་དང་ཀླུ་རྒྱལ་པ། སྤྱི་པ་ལྷ་རྩེ་བ། གླང་ལུང་རྩད་སྐོར་བ་སོགས་ཡིན་ནོ།
གཅུང་སྐྱིད་ལྡེའུ་ནི། འཇད་རྟ་ནག་ཏུ་ཕོགསྲས་དྲུག་ལས་ལྔ་བྱང་དུ་གཤེགས་ཏེ་གཡས་རུ་དང་རུ་ལག་གི་བཙན་པོ་རྣམས་ཡིན་ནོ། །
དཔལ་འཁོར་བཙན་ལ་བཙུན་མོ་ཆེ་ཆུང་གཉིས་ཡོད་པའི་ཆུང་མ་མཆིམས་བཟའ་བཙུན་ནེ་ལ་ཁྲི་བཀྲ་ཤིས་བརྩེགས་པ་དཔལ་འཁྲུངས། ཆེན་མ་སྣ་ནམ་བཟའ་ལེགས་བཙུན་ལ་སྐྱིད་ལྡེའུ་ཉི་མ་མགོན་འཁྲུངས། གཅེན་བཀྲ་ཤིས་བརྩེགས་པའི་གདུང་རྒྱུད་སྐོར།
འདི་ལ་《ཆོས་འབྱུང་མཁས་པའི་དགའ་སྟོན་》ལས། ཁྲི་བཀྲ་ཤིས་བརྩེགས་པ་དཔལ་ལ་སྲས་གསུམ་བྱུང་སྟེ། དཔལ་ལྡེའུ་དང༌། འོད་ལྡེའུ། སྐྱིད་ལྡེའུ་སྟེ་སྨད་ཀྱི་ལྡེའུ་གསུམ་དུ་གྲགས།
ལོ་རྒྱུས་ནི་སྔ་རབས་མིའི་འདས་སོང་གི་བྱུང་བ་བརྗོད་པ་ཡིན་པས། ང་ཚོས་སྔར་མིའི་ལོ་རྒྱུས་ལ་བལྟས་ཏེ་དགའ་སྐྱོ་ཆགས་སྡང་གི་དུངས་པ་བརྗོད་པ་ལོ་རྒྱུས་བཀླག་པའི་དམིགས་རྩ་མ་ཡིན་ཏེ། ལོ་རྒྱུས་ཀྱི་དངོས་ཡོད་རང་བཞིན་ལ་རྟོག་ཞིབ་དང་ལོ་རྒྱུས་དངོས་ཁྲོད་མངོན་པའི་གཏན་ཚིགས་ཀྱི་ཆོས་ཉིད་ལ་ཤེས་རྟོགས་དང་ཕྱོགས་སྡོམ། ལོ་རྒྱུས་ལས་བྱུང་བའི་ལེགས་ཉེས་ཀྱི་བསླབ་བྱ་དང་ལེན་བྱས་ཏེ་དངོས་ཡོད་སྤྱི་ཚོགས་འཕེལ་རྒྱས་ལ་གཞོགས་འདེགས་ཐུབ་པ་ཞིག་ཡོང་རྒྱུ་དེ་ནི་ལོ་རྒྱུས་ལ་སློབ་སྦྱོང་དང་རྟོག་ཞིབ་བྱེད་པའི་དམིགས་ཡུལ་ཡིན།
དེང་རབས་བོད་ཀྱི་རྩོམ་རིག་གི་མཁའ་དབྱིངས་སུ་རྟག་ཏུ་འཚེར་བའི་སྐར་མ་འོད་ཆེན་དཔལ་དོན་གྲུབ་རྒྱལ།
མདོ་རྒྱུད་ཟབ་མོ་ཀུན་གྱི་སྤྱི་འགྲེལ་འདི་ཡང་རྫོགས་ལྡན་གྱི་ལུགས་སུ་བཀོད་པ་སྟེ། གསུམ་ལྡན་མར་བཅད་ཀྱི་ལུགས་ལས་ཆེས་ཁྱད་པར་དུ་འཕགས་པའོ།། །། མཾ་ག་ལཾ་བྷ་ཝ་ཏུ།།
རྒྱལ་མཆོག་ཆོས་དབྱིངས་རྡོ་རྗེའི་རྣམ་ཐར་མདོ་སྡེ་རྒྱན་གྱི་ལུང་དང་སྦྱར་བ་བཞུགས་སོ།།
སངས་རྒྱས་བྱང་ཆུབ་སེམས་དཔའི་སར་བཞུགས་ཉན་ཐོས་ཆེན་པོའི་བརྟུལ་ཞུགས་ཀྱིས། ཐུབ་པའི་བསྟན་པ་ཕྱག་མཚན་དུ་བཞེས། སེམས་ཅན་ཀུན་ལ་བརྩེ་བ་ཅན། གང་གི་མཛད་འཕྲིན་མདོ་སྡེ་ཀུན་དང་རྗེས་མཐུན་པར། ཤེས་ཤིང་བརྟགས་ཤིང་རབ་ཏུ་དངས་བས་ཕྱག་འཚལ་ལོ།།
གཞན་ཡང་སྐྱེས་བུ་དམ་པ་ལྷའི་སྤྱན་དང་ལྡན་ཞིང༌། གཞན་རྒྱུད་བྱིན་གྱིས་རློབས་པར་ནུས་པ་ཐམས་ཅད་ལ་སྐྱབས་སུ་མཆིའོ། །བདག་གི་རྒྱུད་དུས་མཐའི་མེ་ལྟ་བུ་འདི་ཞི་བར་བྱིན་གྱིས་བརླབ་ཏུ་གསོལ།
དབེན་པའི་གནས་སུ་ལུས་རྡོར་འཆིངས་མཉམ་གཞག་གི་ལུགས་སུ་གནས་ཀྱང༌། སེམས་ཝལ་འགྱུ་རླུང་ལྟར་འཁྲུག་ཅིང་ལྟ་བའི་མིག་ཡོད་ན། མཐོང་བའི་གཟུགས་མི་འགག་པ་བཞིན་དུ་མིག་ཏུ་སྒོག་སྐྱ་བཅུག་ཀྱང་མཆི་མ་མི་འཆོར་བ་ང་འདྲ་རང་སྣང་མ་དག་རགས་པས། དད་པ་སྐྱེ་བ་དཀའ་བར་འདུག་ནའང༌། མདོ་ལས།
དགོངས་པ་ཟབ་མོ་ངེས་འགྲེལ་པ། །འདི་དག་བློ་ལྡན་རྣམས་ཀྱི་རྟགས།། མདོ་སྡེ་རྒྱན་ལེའུ་༢༡
ཞེས་གསུངས་པ་ལྟར། རྒྱལ་བའི་དབང་པོ་ཀརྨ་པ་ཡབ་སྲས་ཀྱི་མཛད་འཕྲིན་ལ། མདོ་སྡེ་རྒྱན་ལ་སོགས་པ་བྱང་ཆུབ་སེམས་དཔའི་སྡེ་སྣོད་ཀྱི་གཞུང་དང༌། སངས་རྒྱས་བྱང་སེམས་ཀྱི་རྣམ་པར་ཐར་པ་དག་དང་སྒོ་མཐུན་པའི་དད་པ་ཡང་ཡང་སྐྱེས་སོ།།
དེ་ནས་རྟེན་མཇལ་སྨོན་ལམ་ཆེན་མོ་གྲོལ་ནས། ཉིན་གཅིག་གནས་བརྟན་ཆེན་པོ་བཅུ་དྲུག་ཡུལ་འཁོར་དུ་བསོད་སྙོམས་ལ་སྤྱོད་ཅིང་ལྗོངས་རྒྱུ་བའི་རྣམ་འགྱུར་དང༌། དགེ་འདུན་སྟོང་ལྷག་ཙམ་གྱི་ཞབས་འབྲིང་དང་བཅས། རྒྱལ་པོ་ཆེན་པོ་སྡེ་བཞི། རྒྱལ་སྲིད་སྣ་བདུན། མཆོད་སྤྲིན་སྣ་བརྒྱད་ལ་སོགས་པ། ལྷ་དང་མིའི་མཆོད་པའི་བཀོད་པ་ཆེན་པོས་མདུན་ནས་བདར་སྟེ། མཆོད་ཡོན་ཐམས་ཅད་དག་སྣང་ཆེན་པོས། ཞབས་ཐང་ལ་ཆོས་སྡེ་རྫོང་དང་བཅས་པའི་ཕྱི་སྒོར་རྒྱང་རིང་དུ་ཕེབས། ལས་ཅན་མང་པོ་སྔོན་བསྐལ་པ་བཟང་པོའི་དུས། སངས་རྒྱས་ཡུལ་འཁོར་དུ་གཤེགས་པ་རྗེས་སུ་དྲན་པའི་དད་པ་ལ་བཀོད།
དེ་ནས་དགའ་བ་གདོང་དུ་ཕེབས་སྐབས་རྡོ་ཆལ་ལ་ཞབས་རྗེས་གསལ་པོ་བྱུང་བ། དགེ་འདུན་དེར་བཞུགས་རྣམས་ཀྱི་དད་རྟེན་དུ་མཛད། རྗེ་ཉིད་རང་ནི་དེ་དག་རྫུ་འཕྲུལ་དང་གྲུབ་རྟགས་ཡིན་དགོངས་པའི་ཐུགས་ཀྱི་འགྱུར་བ་ཙམ་ཡང་མི་མངའ་ཞིང༌། སུ་ལ་ཡང་ཚུལ་དེ་འདྲ་གསུངས་པ་མ་ཚོར་ཏེ།
བྱང་ཆུབ་སེམས་དཔའ་རྟོག་མེད་རྣམས། །བྱང་ཆུབ་ཐོབ་ཅེས་ངེས་པར་བརྗོད། །ཅེས་དང༌། མདོ་རྒྱན་ལེའུ་༡༠
བཟོད་དུལ་ཤིན་ཏུ་རིང་སོང་མི་ཟད་པ། །རྒྱལ་སྲས་རྣམས་ཀྱི་སྒྲུབ་པ་མཆོག་ཡིན་ནོ།།མདོ་རྒྱན་ལེའུ་༦
དེ་ནས་རིམ་གྱིས་ལ་ཕྱི་ཆུ་བར་དུ་ཕེབས། སློབ་དཔོན་ཆེན་པོ་པདྨ་འབྱུང་གནས་ཀྱི་ལུང་བསྟན་ལྟར་ཚངས་པར་སྤྱོད་པའི་སྒྲུབ་སྡེ་ཆེན་པོ་འཛུགས་པའི་ཞལ་བཀོད་མཛད། དེར་བྱང་ཆུབ་སེམས་དཔའ་ཆེན་པོ། མི་ཕམ་ཆོས་ཀྱི་དབང་ཕྱུག་གིས་གསོལ་བ་འདེབས་པར་མཛད་དེ། དགེ་སློང་སྒྲུབ་སྡེ་པ་རྣམས་ལ། མདོ་ཏིང་འཛིན་རྒྱལ་པོ་ལ་སོགས་པ་ཆོས་ཀྱི་འཁོར་ལོ་རྒྱ་ཆེར་སྩོལ་འདུག་པས། དགེ་སློང་དེ་དག་ཀྱང་འཁོར་ལོ་བཞི་ལྡན་གྱི་གདུལ་བྱ་ལས་འཕྲོ་ཅན་དུ་གདའ།
ཡང་སྔོན་རྗེ་ཉིད་དགུང་ལོ་བཅུ་བདུན་བཅོ་བརྒྱད་ཀྱི་སྐབས་དག་ལ། རྗེ་བཙུན་མི་ལ་ཞལ་གཟིགས་པ་དང༌། མ་འོངས་པའི་ཚུལ་མང་པོ་མངོན་པར་མཁྱེན་པའི་ཞལ་གདམས་དགོངས་པ་ཅན་གབ་ཚིག་ལྟ་བུ་དག་གནང་བའི་ནང་ན།
ཞེས་ཡང་ཡང་གསུངས་པ་ལྟར། རྣལ་འབྱོར་གྱི་དབང་ཕྱུག་བཞད་པ་རྡོ་རྗེ་དེ་རྗེས་སུ་དྲན་པའི་ཐུགས་དད་པ་དང་དག་སྣང་ཆེན་པོས། མི་ལའི་སྒྲུབ་གནས་མཇལ་བར་ཕེབས་པས། ཆུ་བར་ནས་བྲག་དམར་འཕྱོང་ལུང་གི་བར་ལ། སྔོན་མི་འོང་བའི་སྤྲ་གཉིས་ཕེབས་བསུའི་རྣམ་པར་བྱུང་ནས། ཡབ་སྲས་མཇལ་ཏེ་ཡང་གར་སོང་མེད་པར་སོང་བས། གཞིས་བདག་གི་སྤྲུལ་པ་ཡིན་ནམ་ཡང་ཟེར་ཏེ་ཐམས་ཅད་ངོ་མཚར་དུ་གྱུར།
དེ་ནས་ཏི་སེ་མཇལ་བར་འདོད་པ་ཆུང་ཞིང་ཆོག་ཤེས་པའི་རྣམ་ཐར་སྦྱངས་པའི་ཡོན་ཏན་ལ། ལྷག་པར་དགྱེས་པའི་རྣམ་འགྱུར་གྱིས། ཞབས་འབྲིང་པ་རྣམས་སྔ་འགྲོ་རྟིང་འགྲོར་བསྐྱོར་ནས་སྐུ་ཉིད་གཅིག་པུར་ཞབས་ཐང་ལ་ཕེབས། རི་དྭགས་མང་པོས་སྐུའི་དྲི་བཟང་སྣོམས་ཤིང་འདུག་པ་དང༌། དེ་དག་ལ་ཕྱག་གིས་ཉུལ་ཞིང་བྱིན་རླབས་གནང་བ་སོགས། བྱང་ཆུབ་སེམས་དཔའི་སྤྱོད་པ་སྙིང་རྗེ་ཆེན་པོ་མངའ་བའི་རྣམ་འགྱུར་ངོ་མཚར་བ་རྒྱང་རིང་པོ་ནས་གཞན་གྱིས་མཐོང་བ་ཡང་ཡང་བྱུང་འདུག།
དེ་ནས་རྫུ་འཕྲུལ་ཕུག་ཏུ་ཕེབས། སོ་སོ་ཐར་པའི་མདོ་གསུངས་ཤིང་གསོ་སྦྱོང་གནང༌། དེར་བླ་མ་རིན་ཆེན་བློ་གྲོས་ནོར་ལྡན་གྱིས་ཞིབ་རྐྱལ་གསུམ། མར་ཏང་གསུམ། ཤ་ཁོག་གཉིས་ཙམ་གྱི་ཚོགས་འཁོར་ཞུས་པས། མི་སྟོང་ཕྲག་ལྷག་ཙམ་ལ་ཁྱེད་ཅིང༌། ལྷག་མ་ཞིབ་རྐྱལ་གཅིག་ལུས་པ་ཐམས་ཅད་ཀྱིས་གྲུབ་རྟགས་སུ་ཡིད་ཆེས།
དེ་ནས་གངས་བསྐོར་ལེགས་པར་གནང་ཟིན་ཏེ། པྲེ་ཏ་པུ་རིའི་ཕྱོགས་ལ་ཕེབས་པར་བཞེད་པ་ལས། སྟོད་ཧོར་གྱི་དམག་ཞོགས་ཆེར་བྱུང་བས་ཐམས་ཅད་ཀྱིས་བཤོལ་འདེབས་ཞུས་ཀྱང༌།
ཅེས་པ་ལྟར་མི་འཇིགས་པའི་གདེང་དང་བཅས་ཞབས་འབྲིང་པ་བྱིངས་བཞག་སྟེ། རིམ་གྲོ་པ་གཉིས་གསུམ་དང་བཅས་དེ་ཡང་ཕྱིར་བསྐྱོན་ནས། གཅིག་པུར་རྒྱུ་བའི་ཚུལ་གྱིས་རི་དྭགས་ཀྱི་ཁྱུ་ནང་ལ་བྱམས་པའི་ཏིང་ངེ་འཛིན་གྱི་རྣམ་རོལ་གྱིས་དལ་གྱི་གཤེགས་ནས་ཉམས་ཆུང་དུད་འགྲོའི་འགྲོ་བ་དག་ཀྱང་བྱང་ཆུབ་ཀྱི་སྐལ་བ་ཅན་དུ་མཛད་དེ།
གཞན་ཡང་སྐབས་དེ་དག་གི་ཚེ། ཡི་དམ་ལྷའི་ཞལ་གཟིགས་སོགས་ངོ་མཚར་བའི་ལྟས་མང་པོ་བྱུང་ལོས་ཡོད་ཀྱང༌། སུ་ལའང་འདི་ལྟ་བུ་བྱུང་ཞེས་མི་གསུངས། འོན་ཀྱང་སྒྲོལ་མ་མིའི་བུ་མོའི་རྣམ་པ་ཅན་འགྱུར་བག་ཤིན་ཏུ་ཆགས་པ་དང༌། སྤྱན་རས་གཟིགས་བ་མོའི་སྟེང་དུ་བཞུགས་པ་ཨུཏྤལའི་མྱུ་གུ་འཛིན་པ། སྔར་མ་གྲགས་པ་དག་གི་སྐུ་བརྙན་ཡང་ཞལ་བཀོད་གནང་འདུག་པས་ཞལ་གཟིགས་མ་ཡིན་པར་ཐམས་ཅད་ཀྱིས་སྒྲོག་གོ། སྐབས་དེ་དག་གི་ཚེ་དབེན་པ་བརྟེན་པའི་ཚུལ་འབའ་ཞིག་ལས་ལོངས་སྤྱོད་འདུ་འཛི་ལ་ཐུགས་དགྱེས་པ་གཏན་ནས་མེད་ཀྱང༌།
དེ་ནས་རྒྱ་གར་རྡོ་རྗེ་གདན་མཇལ་བར་ཕེབས་རྩིས་ལ། རྒྱལ་བའི་དབང་པོ་ཉིད་ཀྱིས་གསོལ་བ་འདེབས་པ་མཛད་དེ་ཆུ་བར་དུ་ཕེབས། ཡབ་སྲས་ཐུགས་ཡིད་གཅིག་ཏུ་འདྲེས་པས་ཕལ་ཆེར་གཟིམ་སྤྱིལ་ལྷན་ཅིག་ཏུ་གནང་ཞིང༌། གསོལ་ཇ་སྐོལ་བ་སོགས་ཀྱང་སྦྱོར་ལེགས་པོ་མི་འབྱུང་ཡང༌། ཡབ་སྲས་གང་བདེས་གནང་བ་མ་གཏོགས། གསོལ་ཇ་བ་གཞན་ཡང་ཆེར་མི་ཐར་བའི་དབེན་ས་འབའ་ཞིག་ཏུ་ཆོས་གསུངས་ཤིང་བཞུགས་པ་ལས། རིམ་གྱི་དེ་བཞིན་གཤེགས་པ་རྩྭ་ཅན་གྱི་གྲོང་ཁྱེར་དུ་གཤེགས་པ་དང་ཉེ་བ་ལྟར་སྤྲུལ་པའི་སྐུ་དེ་ཡང་བསྙུང་བའི་ཚུལ་ཆེར་བསྟན།
རྗེ་ཉིད་ཀྱི་མཚན་བལྟས་ལ་ཡང་སྤྲུལ་པའི་སྐུ་དེ་ཉིད་ཆུ་བོ་ཆེན་པོ་ཞིག་གི་ཕ་རོལ་དུ་ཕེབས། ཚུར་རོལ་ནས་རྒྱལ་བའི་དབང་པོ་ཉིད་ཀྱི་དད་གུས་གསོལ་འདེབས་མཛད་པ་སོགས་གཟིགས་ཏེ། ཇི་ལྟར་ཡིན་སྤྲུལ་པའི་སྐུུ་ཉིད་ལ་གསོལ་བ་དང༌། ཞལ་གདམས་ལུང་བསྟན་མང་པོ་གསུངས་པའི་དཔེ་ཆ་མཐོང་བྱུང་ཀྱང༌། ཚིག་རི་ནི་བརྗེད་འདུག །དོན་བསྟན་པའི་འཕེལ་འགྲིབ་སོགས་ཇི་ལྟར་འབྱུང་བའི་ཚུལ་ཡིད་ཆེས་ངེས་འདུག།
དེ་ནས་སྤྲུལ་པའི་སྐུ་དེ་སྐུའི་ལྟེ་བའི་རྩ་འཁོར་ཞིག་པ་སོགས་ཀྱི་མཚན་མ་ཡང་མཁྱེན་ནས། ཞིང་ཁམས་གཞན་དུ་གཤེགས་པར་ཉེ་བ་དང༌། རྒྱལ་བའི་དབང་པོས་ཆོས་ཀྱི་ཤུགས་ཀྱིས་སྤྱན་ཆབ་མང་པོ་བསིལ་ཞིང༌།
དེའི་ཚེ་རྒྱལ་བའི་དབང་པོ་ཉིད་ནི་སྲུང་བ་མེད་པའི་མཛད་པ་མངའ་བའི་དབང་ལས། གཞན་གྱི་འཕྱས་དོགས་པ་ལ་སོགས་པའི་མཛེས་ཆོས་མེད་པར། སངས་རྒྱས་མྱ་ངན་ལས་འདས་པའི་དུས། ཀུན་དགའ་བོས་གླང་པོའི་སྐད་ལྟ་བུས་བཤུམས་པ་ཇི་ལྟ་བར་བླ་མ་རྗེས་སུ་དྲན་པའི་དད་པའི་སྟོབས་ཤུགས་ཆེན་པོས་བཤུམས་པས། སྐུའི་ཉེ་འཁོར་ན་ཡོད་པ་ཐམས་ཅད་རང་དབང་མེད་པར་དད་པ་འུར་ལངས། ཉིན་མཚན་མང་པོའི་བར་དད་གུས་ཀྱིས་མཆི་མ་འབབ་ཅིང༌། བླ་མ་རྒྱང་འབོད་སོགས་གསོལ་འདེབས་རྒྱུན་མི་འཆད་པ་དང༌། ལྷ་དང་མི་ཐམས་ཅད་ཀྱི་མཆོད་པའི་སྤྲིན་ཆེན་པོ་འདུས་པར་གྱུར་ཏོ།།
དཀོན་མཆོག་གི་མཆོད་པ་ལ་ཐུགས་ལྷག་པར་སྤྲོ་ཞིང༌། དད་པའི་དབང་ལས་ཉིན་རེ་བཞིན་དགེ་འདུན་གྱི་མང་ཇའི་ཆུ་ཡང་རྗེ་ཉིད་རང་གི་སྐུ་རྒྱབ་ཏུ་བུམ་པ་ཆེན་པོ་བསྣམས་ནས་ལེན་པ་མཛད། མང་ཇ་ཕལ་ཆེར་ལ་ཚོགས་ཕྱག་དང་སྤོས་འབུལ་ལ་ཕེབས་ཤིང༌། སྐབས་འགར་བླ་མ་རྗེས་སུ་དྲན་པའི་ཐུགས་དད་པ་ཆེན་པོ་གཡོས་ཏེ། སྤྱན་ཆབ་མང་པོ་བསིལ་ཕྱག་འཚལ་གནང་བས། དགེ་འདུན་རྣམས་ཀྱང་དད་པའི་སྤུ་ལོང་གཡོས་ཤིང༌། འགའ་ཞིག་ཉམས་དུང་ངེས་འབྱུང་སྐྱོ་ཤས་ཆེན་པོས་བསྐུལ་ཏེ། རྗེ་ཉིད་ཀྱི་མཛད་པ་ལ་རྗེས་སུ་ཡི་རང་པའི་སྨོན་ལམ་བྱང་ཆུབ་ཏུ་སེམས་བསྐྱེད་པ་མང་དུ་བྱུང་གདའ།
གཞན་ཡང་དགེ་སློང་སུམ་ཅུ་སོ་ལྔས་ཕྱག་མཛུབ་རྣམས་མར་མེར་ཕུལ། ལྷག་པར་རྗེ་དེ་རང་གི་ཆིབས་ཆུང་བ་དགེ་སློང་ཡང་དག་ཟེར་བ་ཞིག་གིས། སྐུ་ལུས་ཧྲིལ་པོར་མར་མེར་ཕུལ་བའི་བརྩོན་པ་སྙིང་སྟོབས་ཆེན་པོ་ཟོལ་དང་རྫུན་མེད་རང་དུ་མཛད།
དེ་ནས་སྐུ་གདུང་གི་མཆོད་རྟེན་གསེར་དངུལ་ལས་གྲུབ་པ། རིན་པོ་ཆེ་སྣ་ཚོགས་ཀྱི་ཕྲ་བཀོད་ཀྱིས་མཛེས་པ་ཐོག་སོ་བདུན་ཙམ་གྱི་ཚད་དུ་ཕྱིན་པ། དངུལ་གདུང་བཞུགས་པའི་གཙུག་ལག་ཁང་ཆེན་པོ་རྒྱ་ནག་ལུགས་ཀྱི་ཤིང་བརྩེགས་ལ་སོགས་པའི་བཀོད་པ་མཛེས་པ་སྟོབས་ཤིན་ཏུ་ཆེ་བའི་ས་རྡོ་རྗེ་ཉིད་རང་གིས་ཀྱང་སྐུ་རྒྱབ་ཏུ་བསྣམ་སྟེ། ཉིན་རེ་བཞིན་བསྐྱལ་བ་གནང་ནས། ལེགས་པར་གྲུབ་རབ་ཏུ་གནས་ཤིང༌། མཆོད་པའི་སྤྲིན་གྱི་ཕུང་པོ་ཆེན་པོས་བརྒྱན་པར་གྱུར་ཏོ།།
རང་ཡང་སེམས་བསྐྱེད་ཀྱི་འཁོས་ཀ་ཞན་པར་ཤེས་ཀྱང་བྱ་ཐབས་ཡེ་མི་འདུག །བསྟན་པའི་རྩ་བ་ཡིན་པས་འདུལ་བའི་བསླབ་པ་ལ་གཅེས་སྤྲས་དང༌། བྱང་ཆུབ་ཀྱི་སེམས་ལ་འབད་རྩོལ་བྱ། གཞན་བྱིས་པ་སོ་སོ་སྐྱེ་བ་རྣམས་དང་སྣང་བ་བསྟུན་པའི་སྟོབས་གཟི་བརྗིད་ཀྱི་ཚུལ་རི་དྭགས་རྒྱ་ལ་ཐོགས་པའམ། གོ་རར་བཅུག་པ་དང་འདྲ་བ་འདུག་པས་ཅི་ཞིག་བྱེད། ད་ནི་ཡེ་ཤེས་རྡོ་རྗེ་ལ་སོགས་པར་སྐྱེ་བ་བརྒྱུད་ཀྱང་དགོས་པ་མི་འདུག་སྙམ་དུ་དགོངས་ཤིང༌། བླ་མ་རྗེས་སུ་དྲན་པའི་མགུར་འདི་སྐད་ཅེས།
ཀྭ་ཡེ་ནམ་མཁའ་ལ་ནི་ནམ་མཁའ་བཞིན། །ཟབ་ཞི་སྤྲོས་བྲལ་རྨད་བྱུང་བདུད་རྩིའི་གསང༌། །རང་གིས་རང་རིག་གསལ་བ་དེ་ཁོ་ན། །བདེ་ལྡན་ལྷན་སྐྱེས་ཕྱག་རྒྱ་ཆེ་བརྙེས་ཤོག །མངྒལཾ།།
དེ་ལྟར་ཞལ་གདམས་གནང་བ་དང་རྗེས་སུ་མཐུན་པར། ཚེ་འདི་པའི་སྐྱེ་བོ་མཆོག་དམན་གང་དང་ཡང་ཐུགས་སྣ་མི་བསྟུན་གྱིས་ཤིག་ཅེས་པའི་བརྡའ་སྟེ། སྔོན་དགུང་ལོ་བཅུ་བདུན་ཙམ་གྱི་སྐབས། མ་འོངས་པའི་ཚུལ་མང་པོ་མངོན་པར་མཁྱེན་ཏེ།
༣༥༦ མཐོན་མཐིང་པདྨ་སྔོན་པོ་འདྲ་བའི་མིག །ན་ཚོད་གཞོན་ནུའི་རི་དྭགས་ཁྱོད་ཚུར་ཉོན། །འབབ་ཆུའི་ངོགས་དང་རི་སུལ་གནས་པ་ན། །རྩྭ་འཇམ་ཚོགས་ལ་ཁ་ཟས་བྱེད་བཞིན་དུ། །ལང་ལོང་རྩེ་འཇོ་བྱེད་པའི་ལོང་མེད་དེ། །དུག་ཆུས་སྦགས་པའི་རྔོན་པས་འཕངས་པའི་མདའ། །ཁྱོད་ལུས་མཛེས་པའི་ཐོག་ཏུ་དུས་མིན་དུ། །ཕོག་ནས་ཟུག་རྔུ་དྲག་པོས་སྲོག་འགྲོ་ངེས། །མ་ཡེངས་བཙན་ས་བཟུང་བའི་དུས་ལ་བབ།།
ཅེས་གསུངས་སོ། །གསོལ་ཇ་དང་གསོལ་བ་ཡང་ཞིམ་དད་དང༌། སྡིག་ཟས་འདྲེས་པའི་རིགས་གཏན་ནས་མི་བཞེས་པར། ང་ཁ་ལང་ལ་ཤོར་བ་མེད་གསུངས་ཤིང༌། གསོལ་ཇ་ལ་ཞིབ་བཏབ་ནས་ཅུང་ཟད་རེ་གསོལ། གཟིམ་མལ་སོགས་ཀྱང་དྲོ་དྲོ་མ་དང༌། སྐྱིད་སྐྱིད་མོ་མི་དགོས་པར། འདུལ་བ་ལས་ཇི་ལྟར་གསུངས་པ་ལྟར་འཕགས་པའི་རིགས་བཞི་ལ་གནས་པར་མཛད་ཅིང༌། ཉལ་བ། སྙེས་པ་དང༌། འདུ་འཛི་ལོངས་སྤྱོད་ཀྱི་བདེ་བ་ལ་མི་ཞེན་ཅིང༌། ལྟར་སྣང་གི་བདེ་བས་ཐུགས་ནམ་ཡང་མི་འཕྲོག །དེ་ལྟ་བུའི་རོ་མྱོང་བར་མི་མཛད་དོ། །མདོ་སྡེ་རྒྱན་ལས།
ཞེས་པ་ལྟར་རོ། །ཡང་གཞན་གྱི་སྣང་ངོར་ཆོས་རྫུ་ལྟ་བུ་དང༌། མཐའ་གཅིག་ཏུ་གདན་ཁོ་ན་ལ་ཆགས་ཤིང༌། ཨ་འཐས་ཅན་སྡུག་རྩིར་གྱི་སྒོམ་ལུགས་ལྟ་བུ་ཡང་མིན་པར་ཉིན་ཕལ་ཆེར་སྣང་བ་ཐམས་ཅད་བདེན་མེད་སྒྱུ་མ་ལྟར་གཟིགས་པའི་རྣམ་འགྱུར་ངེས་མེད་ཀྱི་སྐུའི་ཆ་ལུགས་སྣ་ཚོགས་སྟོན་ཅིང༌། ཞབས་འཆགས་དང༌། ཕྱག་བྲིས་སོགས་གནང་ཡང༌། ཐུགས་ཀྱི་སྟེང་ཏིང་ངེ་འཛིན་ལས་མི་གཡོ་བ་མེད་པའི་རྟགས། སྤྱན་གྱི་གཟིགས་སྟངས་ཅུང་ཟད་ཀྱང་མི་འགྱུར་ཞིང་སྤྱོད་ལམ་འཁྲུལ་པ་མི་མངའ་བ།
ཞེས་པ་ལྟར་རོ། །མཚན་མོ་ཕལ་ཆེར་གཟིམ་པའི་ཚུལ་ཙམ་ཡང་མེད་པར་གཏན་དུ་ཁྲོང་ངེར་བཞུགས། མ་ཎི་དང་སྒྲོལ་དཀར་གྱི་བཟླས་བརྗོད་རེ་གནང་གི་ཡོད་པ་འདྲ་ཟེར། གཞན་ཐུགས་མི་གཡོ་ཞིང་གཏིང་དཔག་དཀའ་བས་ཐུགས་དམ་གྱི་རིམ་པ་ཇི་ལྟར་མཛད་སུས་ཀྱང་མི་ཤེས། གཏོར་མ་གཞེངས་པ་དང༌། རྔ་བརྡུང་བ། དུང་འབུད་པ་སོགས་སྤྲོས་བཅས་མཚན་མའི་གཡེང་བ་འདྲེས་པ་ནི་ཅུང་ཟད་ཀྱང་མི་གནང་བས། ཟབ་གསལ་གཉིས་མེད་ཀྱི་ཡེ་ཤེས་ཆེན་པོའི་རང་མདངས་མཁའ་ཁྱབ་སེམས་ཅན་ལ་བརྩེ་བས་གཟིགས་ཤིང༌། རྟག་ཏུ་ཡང་དག་པའི་དྲན་པ་དང་ལྡན་པར་བཞུགས་པའོ།།
ཆོས་ལ་ང་སྤངས་རྒྱུད་དང་ཀུན་ཉོན་མོངས། །རྣམ་པར་དག་པ་ཐ་དད་ང་རྒྱལ་མེད།།མདོ་རྒྱན་ལེའུ་༢༡
རྒྱལ་བའི་སྲས་ཀྱི་ཡན་ལག་ལྡན་པ་ཡི། །ཡང་དག་ཡོངས་སུ་སྨིན་པའི་མཚན་ཉིད་དོ།།མདོ་རྒྱན་ལེའུ་༩
ཡང་རེས་འགའ་སེམས་ཅན་གྱི་རིས་སྣ་ཚོགས་ལ་དགྱེས་པའི་ཚུལ་སྟོན་མོད། འཇིག་རྟེན་པའི་ནོར་སྲེད་ལྟ་བུ་ནི་མ་ཡིན་ཏེ། སེམས་ཅན་དེ་རྣམས་ཀྱང་སྐྱེ་བ་དཔག་ཏུ་མེད་པ་ནས་ལས་འབྲེལ་ཡོད་པ་དང༌། ཐུགས་བརྩེ་བའི་སྨོན་ལམ་གྱི་དབང་སྟེ། སེམས་ཅན་དེ་འདྲ་དག་ནམ་ཤི་བའི་ཚེ་ཡང་ཐུགས་བརྩེ་ཤས་ཆེན་པོས། དགེ་འདུན་ལ་མང་བསྐོལ་དང༌། སྨོན་ལམ་རྒྱ་ཆེན་པོ་མཛད་དོ།།
གཞན་ཡང་བཙོ་སྲེག་བྱེད་པའི་རྫའི་ནང་ན་སྡུག་བསྔལ་ལ་སྤྱོད་པའི་སེམས་ཅན་ཡོད་པ་གཟིགས་ཏེ། བླུ་མ་བཟང་པོ་གནང་སྟེ་རྫ་བཅག་པའི་ཤུན་བར་ནས་སྲོག་ཆགས་ཐོན་པ་མཐོང་ངེས་ཀྱི་གཏམ་ཡོངས་སུ་གྲགས་ཏེ། སེམས་ཅན་ཉི་ཚེ་བ་རེ་ལའང་བྱམས་བརྩེས་སྐྱོབས་ཚུལ་དེ་འདྲ་ན། མཐའ་མེད་ཀྱི་སེམས་ཅན་ལ་དཔག་ན་ཐུགས་རྗེ་འཇུག་ཚུལ་ཇི་ལྟར་ཡོད་སུ་ཞིག་གིས་རྟོགས་པར་ནུས་ཏེ། བསམ་གྱིས་མི་ཁྱབ་བོ། །ཇི་སྐད་དུ། མདོ་སྡེ་རྒྱན་ལས།
ཡང་རྗེ་འདི་པ་བཤེས་གཉེན་ཆེན་པོ་པོ་ཏོ་བའི་སྐྱེ་མཐའ་ཡིན་ལ། དེ་ཡང་གནས་བརྟན་ཆེན་པོ་ཡན་ལག་འབྱུང་གི་རྣམ་སྤྲུལ་ཡིན་པར་ཡིད་ཆེས་པའི་ལུང་གིས་གྲུབ་ཅིང༌། རེ་འགའ་གནས་བརྟན་ཆེན་པོའི་སྐུའི་ཆ་ལུགས་སུ་ཡང་མཛད། ཐུབ་པའི་བསྟན་པ་རྒྱས་ཤིང་གནས་པའི་རྟེན་འབྲེལ་དུ་དགོངས་ནས། གནས་བཅུའི་སྐུ་བརྙན་ཡང་ཡང་བཞེངས་བ་གནང་སྟེ་རབ་ཏུ་གནས་ཤིང༌། མཆོད་སྤྲིན་གྱིས་བརྒྱན་པར་མཛད། དེ་དག་རིག་བྱེད་མཁན་གང་གི་མཐོང་ཡང་ཐམས་ཅད་མཁྱེན་པར་ངེས་ཤེས་འདྲེན་ནུས་ཤིང༌། ཏིང་འཛིན་རྒྱལ་པོའི་མདོ་ལས།
ཞེས་གསུངས་པ་དང་ཡང་མཐུན་ནོ། །ཡང་གནས་བརྟན་ཆེན་པོ་འདི་དག་ལ་ཐུགས་མོས་པའི་དབང་ལས། དགེ་འདུན་ཕྱོགས་མེད་ལ་དག་སྣང༌། བཙུན་པ་བཞི་སྡེ་མན་ཆད་ལ་ཚོགས་ཕྱག་དང༌། ཆོས་བྱེད་གང་གཟིགས་ཀྱང་ཕྱག་ཐུགས་ཁར་ཐལ་མོ་སྦྱར་ཞིང་མོས་པའི་རྣམ་འགྱུར་མཛད་པ་ནི། རང་གཞན་རིས་མེད་ཀྱི་ཆོས་པ་ཐམས་ཅད་དག་སྣང་བསྟན་པའི་མིག་རྐྱེན་བཟང་པོའོ།།
དེ་ཕྱིར་རྒྱལ་བའི་བསྟན་ལ་དེ་གུས་པས། །རང་གཞན་དགེ་བའི་ཡོན་ཏན་རྣམས་འཕེལ་བྱེད།། མདོ་རྒྱན་ལེའུ་༩
ཡང་སྐབས་ཤིག་ཉན་ཐོས་ཆེན་པོ་སྦྱངས་པའི་ཡོན་ཏན་བཅུ་གཉིས་ལ་སློབ་པའི་བརྟུལ་ཞུགས་ཀྱིས། སྐྱེ་བོའི་ཚོགས་ཆེན་པོ་བསོད་ནམས་ཀྱི་སྟོབས་རླབས་པོ་ཆེ་ལ་འགོད་པའི་ལས་འབྲེལ་བཟང་པོ་འཇོག་པར་ཐུགས་བསྐྱེད་ནས། སྟོད་ལུང་གཞུང་སོགས་ལ་བསོད་སྙོམས་ལ་ཕེབས་ནས། འབྲུ་མང་ཉུང་གང་འབུལ་མི་བྱུང་ཡང་ཐུགས་དགྱེས་ཤིང་བརྩེ་བའི་རྣམ་པས་རྗེ་ཉིད་རང་གི་གསོལ་ལྷུམ་དུ་མཛེས་པར་མཛད།
གཞན་ཡང་ཆེ་འབུལ་ཆུང་འབུལ་གང་བྱུང་ཡང་ཕྱག་གིས་བཞེས་ནས་སྨོན་ལམ་གནང༌། ཚུལ་འདི་ལ་བརྟེན་པའི་འབྲུ་ལ་སོགས་པ་ཐམས་ཅད་ལོག་འཚོར་ཅུང་ཟད་ཀྱང་མི་འགྱུར་བ། དགེ་སློང་བསམ་གཏན་པ་མང་པོའི་གདུགས་ཚོད་ཀྱི་ཐེབས་སུ་གནང་སྟེ། ཉིན་རེ་བཞིན་བཟང་པོ་སྤྱོད་པ་ལ་སོགས་པའི་སྨོན་ལམ་རྒྱ་ཆེར་མཛད། ཡང་སྐབས་ཤིག་སྟོད་ལུང་གཞུང་སོགས་ཀྱི་སྐྱེ་བོ་དབུལ་ཕོངས་མང་པོ་ལ། རྗེ་ཉིད་རང་གི་ཕྱག་གིས་སྟར་ཏེ་སྦྱིན་སྟོང་རྒྱ་ཆེར་མཛད་དོ།།
དེ་ལྟར་བྱང་ཆུབ་སེམས་དཔའ་སྙིང་རྗེ་ཡིས། །འགྲོ་ཀུན་བདེ་འགྲོའི་འགྲོ་བའང་དགེ་གསུམ་ལ།།
རྣམ་པ་ཆུང་དང་འབྲིང་དང་མཆོག་དག་གིས། །འཇིག་རྟེན་ཡོད་དང་མཉམ་པར་འཇུག་པས་འདུལ།། མདོ་རྒྱན་ལེའུ་༩
གཞན་ཡང་དུས་གསུམ་སྒྲིབས་མེད་གཟིགས་པའི་མངོན་མཁྱེན་མངའ་བའི་ཚུལ་ནི། སྔོན་དགུང་ལོ་བཅུ་བདུན་བཅོ་བརྒྱད་སྐབས་ཀྱི་ཞལ་གདམས་ལ་བལྟས་ན་གསལ་བར་ཤེས་ཏེ། རྨོངས་པ་ཕྱོགས་འཛིན་ཅན་གྱི་མི་རྟོགས་ཀྱི་ཆོས་ཀྱི་མིག་ཅན་གཟུ་བོར་གནས་པ་རྣམས་གསོན་ཅིག།
༣༨༤ ཡང༌། རིམ་གྲོ་པར་སློབ་པའི་སྤྲིངས་ཡིག་རྒྱུད་མངས་དཀར་པོ་ཞེས་བྱ་བའི་སྙན་ངག་གནང་བ་ལས་ཀྱང༌། རི་བོ་བྱ་རྐང་ཚང་ཚིང་ནགས་ཀྱི་ནང༌། །རྡོ་ཡི་བྱ་སྐྱིབས་ཉེ་བར་ཆུ་མིག་ཡོད། །མཚན་མོའི་ཐོ་རངས་གཉིད་སད་དུས་ལ་ཡང༌། །འུ་བུས་དབེན་པ་བསྟེན་སྙམ་ཡིད་ལ་བཟུང༌། །དགེ་བ་མ་མཆིས་བྱིས་པའི་རང་བཞིན་ལ། །བདེ་མེད་ལས་ཀྱི་སྡུག་བསྔལ་སྐལ་བ་བླངས། །བྱ་བ་ཟིན་མེད་སྡུག་བསྔལ་སླར་འཁོར་བ། །འདི་ལ་ནམ་ཡང་ཡིད་ནི་མི་བརྟན་ཏོ།།
ཞེས་གསུངས་པ་ཡང་ཡུལ་དུས་མངོན་པར་མཁྱེན་པའོ། །འོ་ན་སྔ་མོ་ནས་ཟློག་ཐབས་དང༌། ཟོན་རེ་གནང་ཐང་བ་ལ་ཞེས་ལོག་པར་སྨྲ་ན། དེ་བཞིན་གཤེགས་པས་ཀྱང་བསྟན་པ་འཇིག་པ་མངོན་པར་མཁྱེན་མོད། སློབ་དཔོན་ཆེན་པོ་པདྨས་ཀྱང་ཚུལ་འདི་དག་མཁྱེན་ཅིང་ལུང་བསྟན་སེམས་ཅན་སྤྱིའི་ལས་སྣང་ཐུགས་རྗེ་དང༌། རྫུ་འཕྲུལ་གྱིས་ཟློག་མ་ཐུབ། ཆགས་སྡང་ཕྱོགས་འཛིན་གྱིས་སངས་རྒྱས་ཀྱི་བསྟན་པ་ལ་མི་ཕན། ཕྱོགས་མེད་ཀྱི་དག་སྣང་མཛད་པ་ཡང་སྐྱོན་དུ་གྱུར་པ་ལྟ་བུ་སྟེ། རང་སེམས་བསྐྱེད་ཀྱི་མཁོས་ཀ་ཆུང་བ་འདི། །ལར་ཤེས་ཀྱང་བྱ་ཐབས་ཤིག་ཡེ་མ་རྙེད། །ཅེས་གསུངས་པ་བཞིན་ནོ།།
གཞན་ཡང་མངོན་པར་ཤེས་པ་མངའ་བའི་ཚུལ། དངོས་སུ་གསལ་པོ་མི་གསུང་ཡང༌། བརྡའ་དང་ཟུར་གྱིས་མཚོན་པ་མང་པོ་ཕྱིས་ཐོག་ཏུ་བབས་པ་དང༌། ངེས་ཤེས་སྐྱེས་པ་མང་སྟེ། སྐབས་ཤིག་སི་ཏུ་རིན་པོ་ཆེ་ནས་དར་རྟེན་ཕྱག་བྲིས་ཞིག་ཞུས་པར་ཡུལ་ལྗོངས་ཀྱི་བཀོད་པ་ཤིན་ཏུ་དངོས་ཉམས་དོད་པ་ཞིག་ན་ཁོ་རང་སྐུ་གཤེགས་པའི་ཚུལ་ཞིག་བྲིས་ནས་གནང་བ་ལས། ཕྱིས་ལོ་མང་པོ་སོང་ནས། ཡར་འབྲོག་ཏུ་ཕེབས་པ་ན་སྐུ་གྲོངས་ཚལ་བར་གྱུར་ཏེ། དོགས་པ་སྐྱེས་ནས་སྔར་གྱི་ཕྱག་བྲིས་དེ་ལ་གཟིགས་པས། ཚུལ་ཇི་ལྟ་བར་འདུག་པས་ཐུགས་དད་པ་ཆེན་པོ་འཁྲུངས་ཤིང་བདེ་བར་གཤེགས་སོ།།
ཡང་དྲུང་རམ་པ་དཀོན་མཆོག་དཔལ་འབར་ལ་དགོན་པ་ཅིག་ན་ཁོང་རང་ཆང་བཞེས་པ་ཞིག་བྲིས་ནས་གནང་བ་ཕྱིས་ཤངས་འབར་དུ་སླེབས་དུས་ཡུལ་བཀོད་སོགས་ཚུལ་ཇི་ལྟ་བར་འདུག་པ་ཐུགས་མཁྱེན་མངའ་བའི་ངེས་ཤེས་སྐྱེས། ཕྱག་བྲིས་དེ་བདག་གི་བླ་མས་ཀྱང་གཟིགས་ནས་ཐུགས་ཡིད་ཆེས་ཤིང་ངོ་མཚར་བར་དགོངས།
གཞན་ཡང་མྱུར་དུ་འཇིག་འགྱུར་གྱི་རྟེན་གྱི་རིས་ལ་རབ་གནས་ཞུ་བ་ཤིན་ཏུ་དཀའ་ཞིང༌། མི་གནང་བ་དང༌། རང་གཞན་གྱི་བསྟན་པའི་ཕེལ་འགྲིབ་སོགས་མཁྱེན་ནས་ཟུར་བསྟན་པས་ད་ནི་ཆོག་ཚོད་ཡིན། ལྡེབས་ཤིག་སྟོན་ན་རན་ནས་འདུག །ཅེས་གསུངས་པ་བཞིན་ནོ།།
གཞན་ཡང་དད་པ་ལ་ཁུ་ཁྲིས་ཡོད་པ་དང༌། དེ་དང་འབྲེལ་མཛད་ན་རང་གཞན་གྱི་དོན་དུ་མི་འགྱུར་བའི་རིས་སྐུའི་ཉེ་འཁོར་དུ་བྱུང་ན། ཕ་རོལ་པོའི་སེམས་དུག་ཅན་དེའི་མདངས་མཁྱེན་པའི་རྣམ་འགྱུར་འཕྲལ་དུ་འབྱུང་བ་ཞབས་དྲུང་དུ་གནས་པ་རྣམས་ཀྱིས་མྱོངས་བས་གྲུབ་པའོ།།
ཤེས་པ་ཀུན་འགྲོ་རབ་ཏུ་དབྱེ་བཅས་ལ། །ཐོགས་མེད་བརྟན་པ་ཐོབ་པའི་མཐུ་ཡིན་ནོ།།མདོ་རྒྱན་ལེའུ་༨
དེ་ལྟར་སྙིགས་དུས་ཀྱི་སྐྱེ་བོའི་ངང་ཚུལ་མངོན་པར་མཁྱེན་པས། ཐུགས་ཡིད་འབྱུང་ཞིང༌། ཕན་པ་ཐུགས་སྣ་བསྟུང་པའི་རྣམ་འགྱུར་གྱིས། ཚེ་འདི་པའི་སྐྱེ་བོ་སུ་དང་ཡང་སྣང་བ་མི་བསྟུན་ཅིང་ངོ་བསྲུང་མི་མཛད་པས། གཙང་པ་སོགས་སྡེ་དཔོན་གྱིས་གདན་འདྲེན་བྱུང་ཡང༌། འཇིག་རྟེན་གྱི་སྒྲོབ་འགྱིངས་རྣམ་གཡེངས་ལ་དགོས་མེད་དུ་དགོངས་ནས། དབེན་པ་ཁོ་ན་ལ་ཐུགས་ཕྱོགས་ཏེ།
ཞེས་མི་བསྐྱོད་རྡོ་རྗེའི་དགོངས་པ་ཇི་ལྟ་བར་སྒྲུབ་པ་ཁོ་ན་ལ་ཕྱོགས་ཤིང་རང་དབང་ཐོབ་པས། སྐྱེ་བོ་དམན་པ་རྣམས་ཀྱི་བློར་མི་ཤོང་བའི་ལྟོས་མེད་ཀྱི་མཛད་པ་ས་ཏཡ་གྲགས་པ་གང་ལ་འང་མི་གཟིགས་ཤིང༌། ཆོས་བརྒྱད་མགོ་སྙོམས་པའི་རྣམ་ཐར་བཟོ་མེད་ཤུགས་འབྱུང་གི་ངང་ནས། གདུལ་བྱ་རྣམས་ཆོས་ལ་བསྐུལ་བའི་ཞལ་གདམས་གནང་བ།
ཞེས་ཁོ་བོ་གཟུགས་མཛེས་པས་སངས་རྒྱས་ཀྱི་བསྟན་པ་ཕྱག་ཏུ་གནས་པའི་སྒྲུབ་བརྒྱུད་རིན་པོ་ཆེའི་དགེ་འདུན་རྣམས་ཀྱིས་ཐུགས་ལ་བཏགས་པ། བལྟ་ན་སྡུག་པའི་རི་དྭགས་རྫི་ཐེབས་པ་འདྲ་བ། བས་མཐའ་ལ་དགའ་བ་ཤཱཀྱའི་དགེ་སློང་དཔལ་ལྡན་ཆོས་དབྱིངས་རྡོ་རྗེ་འཕྲིན་ལས་མངོན་པར་མཐོ་བའི་དཔལ་གྱིས། གཏམ་འདི་སྨྲས་པའི་དགེ་བས་སེམས་ཅན་ཀུན་གྱི་དམྱལ་བའི་གོ་བཅད་ནས་སེམས་ཅན་ཐམས་ཅད་མྱུར་དུ་བྱང་ཆུབ་ཀྱི་གོ་འཕང་ཐོབ་པར་གྱུར་ཅིག །ཅེས་གསུངས་ཤིང༌།
ཡེ་ཤེས་ཡངས་པ་ཐོབ་བྱའི་ཕྱིར། །གདམས་ངག་རྒྱ་ཆེན་རྙེད་པར་འགྱུར།།མདོ་རྒྱན་ལེའུ་༡༥
དེ་ལྟར་ཆོས་རྒྱུན་གྱི་ཏིང་ངེ་འཛིན་རྙེད་པའི་ཕྱིར། སངས་རྒྱས་བྱང་སེམས་གཞན་གྱིས་ཡང་བྱིན་གྱིས་རླབས་ཤིང་ཆོས་གསུངས་པའི་ཚུལ་ལོས་ཡོད་མོད་ཀྱང༌། བཀའ་གསལ་པོ་སུ་ལ་ཡང་མི་གནང༌། སླར་ཏིང་འཛིན་དེ་ལས་བཞེངས་ཏེ། བླ་མ་རྗེས་སུ་དྲན་པའི་ཐུགས་ཡིད་འབྱུང་དགའ་སྐྱོ་འདྲེས་མའི་ཉམས་ཀྱི་སྤྱན་ཆབ་མང་པོ་བསིལ་ཞིང༌། སྒྱུ་མ་ལྟ་བུའི་ཏིང་ངེ་འཛིན་གྱི་རྩལ་འགགས་མེད་ཙམ་ལས། བྱ་བྱེད་གཟུང་འཛིན་གྱི་རྣམ་རྟོག་དབྱིངས་སུ་ནུབ། སྙན་ངག་ལ་སོགས་པ་ཕྱི་རོལ་གྱི་རིག་གནས་ཐམས་ཅད་ཀྱང་བྱིས་པའི་རྩེད་མོ་ལྟ་བུར་དགོངས་ནས། རྡོ་རྗེའི་མགུར་འདི་སྐད་ཅེས་གསུངས་སོ།།
སྙིགས་མ་ལས་ཀྱང་སྙིགས་མ་འདི་འདྲ་ན། །དེ་རིང་ཙམ་མི་འཆི་གདེང་མེད་པས། །ཆོས་སྒོར་ཞུགས་པ་ཚོ་ཅི་འདྲ་བསམ། །སྒྲུབ་བརྒྱུད་ཀྱི་བརྒྱུད་པ་འཛིན་པ་ཡིས། །གནས་རི་སུལ་འགྲིམ་པའི་སྒོམ་ཆེན་ཀུན། །ལར་རི་དྭགས་རྨས་མའི་སྤྱོད་ཚུལ་བཞིན། །རི་ན་བུན་ཅན་གྱི་པང་པ་རུ། །དགོས་མེད་ཀྱི་བློ་སྣ་ཟིན་པ་ནས། །མོས་གུས་ཀྱི་ཉམས་རྩལ་འབར་བཞིན་དུ། །རྗེ་བླ་མའི་མཚན་ནས་འབོད་པ་ན། །དུས་རྣམ་ཀུན་ཐུགས་རྗེས་གཟིགས་སུ་གསོལ། །ཐུགས་ཡིད་དབྱེར་མེད་དུ་བྱིན་གྱིས་རློབས།།
གཞན་གནོད་བྱེད་ལ་ཕན་བྱེད་བློ་ལྡན་པ། །གནོད་བྱེད་དྲག་པོ་དག་ཀྱང་རབ་ཏུ་བཟོད། །ཐབས་རིག་གནོད་བྱེད་བཟོད་པ་དེ་དག་གིས། །གནོད་བྱེད་དགེ་བ་ཡང་དག་ལེན་དུ་འཇུག །རྒྱལ་སྲས་བརྩོན་འགྲུས་མཆོག་ལ་བསྟེན་པ་དེ། །སེམས་ཅན་ཚོགས་རབ་སྨིན་པར་བྱེད་པ་ན། །ཕ་རོལ་སེམས་དགེ་གཅིག་གི་ཕྱིར་ཡང་ནི། །བསྐལ་པ་བྱེ་བ་སྟོང་དུའང་སྐྱོ་མི་འགྱུར།།མདོ་རྒྱན་ལེའུ་༩
དེ་ཡང་རྗེ་འདི་ཆོས་འབའ་ཞིག་ལས་འཇིག་རྟེན་གྱི་སྣང་བ་མི་མངའ་བ་དང༌། འཇིག་རྟེན་དང་རྗེས་སུ་འབྲེལ་བའི་བསྟན་པའི་འཁུར་ཆེན་པོ་འདེགས་པར་ནུས་པ་དབེན་ནོ། །བྱང་ཆུབ་སེམས་དཔའ་སྙིང་རྗེ་སྟོབས་ཅན་དེ་ཡིན་པ་རིག་ནས། ནག་པོའི་ཕྱོགས་ཀྱི་བསམ་སྦྱོར་ངན་པ་ཐལ་བར་གྱུར་ཏེ། ནམ་མཁའི་མིང་ཅན་དུག་གིས་འཆི་བའི་དུས། །ཞེས་ཨོ་རྒྱན་གྱི་སློབ་དཔོན་ཆེན་པོས་ལུང་བསྟན་པ་ཐོག་ཏུ་བབས་པའོ།།
དེ་ལྟ་ནའང་དེ་བཞིན་གཤེགས་པས་ལྷ་སྦྱིན་དང་སྒྲ་གཅན་ཟིན་མཚུངས་པར་དགོངས་པ་བཞིན། རྗེ་ཉིད་བཟོད་པའི་རྒྱ་མཚོ་མ་འཁྲུགས་པར་བཞུགས་ཀྱང༌། ཞབས་འབྲིང་པ་དག་གིས་ངན་པ་དེ་མཚོན་ལམ་དུ་གཏང༌། དེ་དག་ཀྱང་བཏང་སྙོམས་སུ་བཞག་ན་འདུལ་བ་ལས་ཉམས་པ་གནས་དབྱུང་བར་གསུངས་པ་ཡང་འགལ། མ་འོངས་པ་ན་སྐྱེ་བོ་ཕལ་གྱིས་ཐེ་ཚོམ་པའི་གནས། དད་པ་ཉམས་པའི་རྒྱུར་འགྱུར་བ་གཟིགས་ཤིང༌། བྱང་ཆུབ་སེམས་དཔའ་ནི་སྐྱེ་བོ་དད་པ་ཉམས་པའི་
རྐྱེན་ངེས་པར་བསྲུངས་དགོས་པའི་ཕྱིར་དེ་དག་གནས་ནས་སྐྲོད་པར་མཛད་པས། ཆོས་ཕྱོགས་ལས་གཞལ་ན་དེ་ལྟར་ཡིན་ཡང༌། འཇིག་རྟེན་གྱི་ཞེན་རྒྱུས་ཆེ་བ་དག་གིས་སྙན་གྱིས་གསན་སར་ཡང་སྐུར་པ་སྣ་ཚོགས་བཏབ་མོད། ཐམས་ཅད་སྙིང་རྗེ་བའི་གནས་སུ་དགོངས་པ་མ་གཏོགས། ཐུགས་འཁྲུགས་པའི་ཚིག་ཟུར་ཙམ་ཡང་གསུངས་པ་མི་གནང་སྟེ།
སྔ་ཐོག་ཞིག་ཐུགས་རྩོམ་གསང་བའི་སྤྲིན་བཞོན་རྟོགས་བརྗོད་ཤོག་བུ་སུམ་ཅུ་ཙམ་ཡོད་པ་ཞིག་མཐོང༌། སྙན་ངག་ཕུལ་དུ་ཕྱིན་པ་སྐྱེས་རབས་སོ་བཞི་པ་དང༌། དཔག་བསམ་འཁྲི་ཤིང༌། ཀླུ་ཀུན་ཏུ་དགའ་བའི་ཟློས་གར་ལ་སོགས་པས་ཀྱང་འགྲན་མི་བཟོད་པ་འདུག །དེ་བཞིན་དུ་རིག་པའི་གནས་གང་ལ་དགོངས་པ་གཏད་ཀྱང་མཁྱེན་རབ་བསམ་གྱིས་མི་ཁྱབ་པ་ཡོད་འདུག་ཀྱང༌། ངས་ལབ་ལོབ་མང་པོ་མི་ཤེས་གསུངས། ཁེངས་པ་དང་ང་རྒྱལ་སྤངས་ནས་བཞུགས་པ་ཡང་ས་ཆེན་པོ་ལ་གནས་པའི་ཡོན་ཏན་དང་ཁྱད་མི་འདུག་པས། ཡོངས་སྨིན་གྱི་མཚན་ཉིད་དང་ལྡན་པར་ཤེས་སོ།།
ཤེས་རབ་བློ་ཆེན་སྐྱེ་བར་རུང་བ་ཉིད། །ཤིན་ཏུ་ཡིད་གཞུངས་ཡོངས་སུ་སྨིན་པའི་མཚན།།མདོ་རྒྱན་ལེའུ་༩
རང་གིས་བྲིས་པའི་གནས་བཅུའི་སི་ཐང་ཞིག་རྟེན་དུ་ཕུལ། དེ་ནས་ཞག་འགར་ཅིག་ནས་མཁན་པོ་རང་མྱུར་ཁྱད་ཡོད་ན་དཔོན་སློབ་དྲུང་པ་དང་སྡེབས་ནས་བྱོན། མེད་ན་ང་དང་སྡེབས་ནས་འབྱོན་གསུངས་བྱུང་བས། ངེད་དཔོན་སློབ་རྣམས་སྔོན་ལ་བྱོན།
དེ་ལྟར་སྐུའི་ཆ་ལུགས་གང་མཛད་ཀྱང་བྱང་ཆུབ་ཀྱི་སེམས་དང༌། ཟིལ་གནོན་གྱི་མཐུ་དང༌། ཚུལ་ཁྲིམས་ཀྱི་རྒྱན་བཟང་པོ་རང་བཞིན་གྱི་ལྡན་པའི་ཕྱིར། ཅི་དང་མི་འདྲ་བའི་གཟི་བརྗིད་དང༌། བྱིན་རླབས་ཀྱི་བག་ཆགས་པས་ཐམས་ཅད་ཀྱི་ནམ་མཐོང་ཡང་དད་པའི་སྤུ་ལོང་གཡོས། བྱང་ཆུབ་ཀྱི་ས་བོན་ཐེབས་ཤིང་དོན་ཆེན་པོར་གྱུར།
ཤུགས་ཀྱིས་རྟག་པར་ཤིན་ཏུ་སེམས་ཚིམ་ལ། །ཇི་ལྟ་བུར་ན་དོན་ཆེན་འགྱུར་མ་ཡིན།།མདོ་རྒྱན་ལེའུ་༡༥
དེ་ཕྱིན་རང་ལ་རྒྱུས་མེད་ཀྱང་གཙང་གི་རྒྱལ་སྲིད་ནི་ཀརྨ་པ་དགུགས་ལོང་མེད་པར་ཁ་འཇམ་གྲོས་ཉེས་ཀྱི་དབང་དུ་ཐལ་འདུག་སྟེ། ལར་མྱོང་ངེས་ཀྱི་ལས་ལ་སངས་རྒྱས་ཀྱིས་ཀྱང་གནང་ཐབས་མེད་པ་རྒྱལ་པོ་འཕགས་སྐྱེས་ཀྱིས་ཤཱཀྱ་རྣམས་བཅོམ་པའི་གཏམ་རྒྱུད་བཞིན་ནོ།།
དེ་ནས་ཀརྨ་པ་ཡང་རིམ་གྱིས་ལྷོ་བྲག་ཕྱོགས་སུ་ཕེབས། ཁོང་རང་གི་དགོངས་པ་ལྟར་ཆོས་རང་གཙོ་བོར་སྟོན་པ་ཞིག་བསྟན་པ་ལ་རླབས་ཆེ་རྒྱུ་ཡིན་འདུག་ནའང༌། གྲྭ་རིས་ཕོ་རྒྱུས་ཆེ་བའི་སྐྱོན་འབྱུང་བ་རྗེ་དུས་གསུམ་མཁྱེན་པ་དང༌། མི་བསྐྱོད་རྡོ་རྗེས་ལུང་བསྟན་གསུངས་པ་ཇི་ལྟ་བ་བཞིན་ནོ།།
དེ་ནས་ལྷོ་བྲག་གི་མི་སྡེ་སོགས་ཀྱིས་ཁྲིས་གནང་དགོས་ཚུལ་ཞུས་པར་སྔ་སོར་སྟག་ལུང་བླ་མ་རིན་པོ་ཆེ་སངས་རྒྱས་ཀྱི་སྲོལ་བཟང་པོ་མཛད་དགོས་པའི་ཚུལ་ཞུས་ཡོད་ཀྱང༌། འོན་ཀྱང་སྐྱེ་དགུའི་ལས་དབང་གཙོ་ཆེ་བས་ཁོ་བོ་མ་ཟད། སུས་ཀྱང་བྱ་ཐབས་ཟད་གསུངས་བའི་ཕྱག་བྲིས་གནང༌།
དེ་ནས་ཁྲིས་ལ་སྙད་པའི་དམག་འོངས་ཤིང༌། སྟག་ལུང་ཞབས་དྲུང་དང་མཇལ་ཙམ་གནང་ཟེར་བ་དང༌། དེ་མི་བདེན་ཟེར་བ་དང༌། སོག་པོའི་མི་བཟང་དག་སྐུའི་དྲུང་དུ་ཉེ་བར་ཙམ་པ་དང༌། དམུགས་པས་སྒྲིབས་ཏེ་མ་མཐོང་ཟེར་བ་དང༌། ཡང་འགའ་ཞིག་གིས་མཐོང་ནས་རྗེས་སྙེགས་པས་ཤ་བ་ཞིག་མིན་པ་མ་མཐོང་ཟེར་བ་དང༌། ཡང་བྱ་རྒོད་ཕོ་ཞིག་ཕུར་སོང་བ་མཐོང་ཞེས་པ་དང༌། ཆིབས་པ་དཀར་པོ་ཞིག་ལ་ཆིབས་ནས་གཅིག་པུར་ཕེབས་སོང་ཟེར་བ་དང༌།
ཡང་དེ་ཉིན་ཉི་མ་དང་ལྷན་ཅིག་ཀརྨ་པ་འོད་ཆེན་པོ་ཉི་མས་ཀྱང་མི་ནོན་པ་ཞིག་ཀྱང་མཐོང་བས། དེ་ཡང་རྗེ་ཉིད་ཀྱི་རྣམ་སྤྲུལ་ལྟ་བུ་ཡིན་ཤས་ཡོད་སྙམ་མང་པོ་དད་པ་ཆེར་སྐྱེ་བ་ཡང་བྱུང་འདུག །ཡང་དེ་སྐབས་ཁྱིམ་པ་ཡིན་གྱི་རྣམ་པ་མཛད་ནས་མོན་རྒྱུད་དེ་ཕེབས་ཟེར་བ་དང༌། ཡང་བྲག་ཕུག་མིན་པ་ཁྱིམ་གཞན་ལ་ཕེབས་པ་སོགས་ཡེ་མེད་ཟེར་བ་དང༌།
ཡང་ལྷ་ས་བསམ་ཡས་ཀྱང་མཇལ་བ་གནང་སྟེ་ཕེབས་ཤིང༌། བསམ་ཡས་ཀྱི་ལྷ་ཆེན་ཞིག་གིས་སྤྱན་ཆབ་སིལ་བ་སོགས་རྟགས་ཆེན་པོ་བྱུང་འདུག་ཟེར་བ་སོགས་ངེས་ངེས་མོའི་གཏམ་མི་གཅིག་པ་སྣ་ཚོགས་འདུག་པས་གང་ཡིན་མ་ཤེས་སྤྲུལ་སྒྱུར་གྱི་རྣམ་པ་ལྟ་བུ་ཡིན་པར་ངེས་སོ།།
ཡང་རྗེ་མི་བསྐྱོད་རྡོ་རྗེའི་ལུང་བསྟན་ལས། དུས་སྐབས་དེ་དག་གི་ཚེ་གདན་ས་བར་པ་ཀརྨ་ལྷ་ལྡིང་ནས་སོག་ཟམ་ཡན་ལ་གསོལ་བ་ན་མི་གཅིག་ཀྱང་ཞུ་མི་མི་ཡོངས་བར་གསུངས་ཤིང༌། བློ་དམན་པས་གཞལ་ན་བྱང་ཆུབ་སེམས་དཔའ་སུ་ཤ་དེ་བའི་སྐྱེས་རབས་དང་མཚུངས་པ་མི་བཟོད་པ་ཙམ་ཡིན་ཀྱང༌། རྗེ་ཉིད་རང་ནི་ཐུགས་བཟོད་པའི་རྒྱ་མཚོ་གང་གིས་ཀྱང་མི་གཡོ་བས་བྱོལ་བ་དང༌། ཞུམ་པ་དང༌། ངལ་བའི་རྣམ་འགྱུར་དགྲ་གཉེན་སུས་ཀྱང་མཐོང་ཐོས་མི་འདུག་སྟེ།
ཅེས་གསུངས་པ་བཞིན་ནོ། །ཡང་རྗེ་འདི་ཉིད་ནི་བཟོད་པ་རྣམ་པ་གསུམ་ཡོངས་སུ་སྨིན་པའི་མཚན་དང་ལྡན་ཞིང༌། ཇི་སྐད་དུ།
རང་གི་ལུས་དང་སྡོམ་པའི་ཕྱིར། །ཕུན་སུམ་ཚོགས་པ་ཡོངས་གཏོང་དང༌། །ཉམ་ཆུང་རྣམས་ལ་བཟོད་པ་དང༌། །ལུས་དང་སྲོག་ལ་མི་ལྟ་བར། །བརྩོན་འགྲུས་རྩོམ་དང་བསམ་གཏན་གྱི། །བདེ་ལ་རོ་མྱང་མེད་ཉིད་དང༌། །ཤེས་རབ་ལ་ནི་མི་རྟོག་པ། །བློ་ལྡན་རྣམས་ཀྱི་ངོ་མཚར་འདོད། །དེ་བཞིན་གཤེགས་རིགས་སྐྱེ་བ་དང༌། །ལུང་བསྟན་པ་དང་དབང་བསྐུར་དང༌། །བྱང་ཆུབ་རབ་ཏུ་ཐོབ་པ་ཡང༌། །ངོ་མཚར་ཆེ་བ་ཡིན་པར་འདོད།།མདོ་རྒྱན་ལེའུ་༢༠
ཅེས་པ་ལྟར། དམན་པ་རྣམས་ཀྱི་བློས་གཞལ་བར་དཀའ་བའི་ངོ་མཚར་གྱི་ཁྱད་ཆོས་མང་པོ་དང་ལྡན་པས། ཚངས་པར་སྤྱོད་པའི་རྟེན་དང་བསླབ་པ་གསུམ་ཡོངས་སུ་བསྲུང་བའི་ཕྱིར། འཇིག་རྟེན་འདི་ཡི་ཕུན་སུམ་ཚོགས་པ་གང་ལའང༌།
ཐུགས་སྲེད་པ་དང་བྲལ་ཞིང་ཞེན་པར་མི་མཛད་པས་དེ་དག་ལ་ཕ་རོལ་གྱིས་གནོད་ཚབས་ཇི་ལྟར་ཆེ་ཡང༌། ཙན་དན་སྟེའུ་མཚུངས་པ་ལ། །ཆགས་བྲལ་ཞེས་ནི་བརྗོད་པ་ཡིན། །ཞེས་པ་ལྟར། བདག་གཞན་མགོ་སྙོམས་ཏེ་བཞུགས་པ་ལ་བསྟན་པའི་ཕྱོགས་འཛིན་པ་གནང་དགོས་ཚུལ་ཞུས་ཀྱང་ཁྱེད་རང་རྣམས་ཆོས་གྱིས། བསྟན་པ་དེ་རང་ཡིན་གསུངས་པ་དང༌།